เลขาธิการ กอศ. ระบุส่งข้อมูลเยียวยานักศึกษาอาชีวศึกษาระดับปริญญาตรีให้สภาพัฒน์พิจารณาแล้ว คาด ครม.จะพิจารณาในไม่ช้า เผยจะมีนศ.ได้รับการเยียวยา 10,500 คน จาก 23 สถาบัน
นายสุเทพ แก่งสันเทียะ เลขาธิการคณะกรรมการการอาชีวศึกษา (กอศ.) เปิดเผยว่า การจ่ายเงินเยียวยา ตามโครงการให้ความช่วยเหลือภาระค่าใช้จ่ายด้านการศึกษา เพื่อบรรเทาผลกระทบของผู้ปกครอง นักเรียน นักศึกษาจากสถานการณ์โควิด-19 เต็มจำนวน คนละ 2,000 บาท กลุ่มนักศึกษาระดับปริญญาตรีในสังกัดสำนักงานคณะกรรมการการอาชีวศึกษา (สอศ.) นั้น เดิม สอศ.ได้เสนอเรื่องเพื่อจ่ายเงินเยียวยาให้กับนักศึกษาระดับปริญญาตรีสังกัด สอศ.ไปพร้อมกับนักศึกษาระดับประกาศนียบัตรวิชาชีพ (ปวช.) และระดับประกาศนียบัตรวิชาชีพชั้นสูง (ปวส.) แต่เนื่องจากทางสำนักงานสภาพัฒนาการเศรษฐกิจและสังคมแห่งชาติ มีความเห็นว่ากลุ่มนักศึกษาระดับปริญญาตรีของ สอศ.ควรจะได้รับการเยียวยาเท่ากับนักศึกษาระดับปริญญาตรีในมหาวิทยาลัยอื่น ๆ ตามหลักเกณฑ์ที่กระทรวงการอุดมศึกษา วิทยาศาสตร์ วิจัย และนวัตกรรม (อว.) กำหนด ดังนั้น สอศ.จึงได้จัดทำรายละเอียดเพื่อเสนอเรื่องให้สภาพัฒน์ฯได้พิจารณาแล้ว จากนั้นทางสภาพัฒน์ฯจะเสนอเรื่องเพื่อให้คณะรัฐมนตรี (ครม.) ได้พิจารณาต่อไป         อย่างไรก็ตาม ขณะนี้ สอศ.ได้จัดทำรายละเอียดเรื่องการเยียวยานักศึกษาระดับปริญญาตรีสังกัด สอศ.ที่ตกค้างคนละ จำนวน 2,000 บาท ให้ นายสุภัทร จำปาทอง ปลัดกระทรวงศึกษาธิการ และทราบว่าได้ส่งเรื่องต่อไปยังสภาพัฒน์เพื่อพิจารณาแล้ว ซึ่งหากไม่มีอะไรติดขัดก็น่าจะสามารถเสนอให้ ครม.พิจารณาได้ในไม่ช้านี้ โดยจะมีนักศึกษาที่ได้รับการเยียวยาในครั้งนี้ประมาณ 10,500 คน จาก 23 สถาบันการอาชีวศึกษาทั่วประเทศ